Ich, Peter Joho von Velthinn, geschworner vogt daselbst, ✳ thuͦn kund mencklichem mit diszem brief, ✳ das ich zuͦ Velthin im dorff
offenlich zuͦ gericht geseszen bin ✳ an stat und in namen̄ des edlenn und vesten̄ juncker Hans Wilhelmen̄ von Mùlinen̄, ✳ hernn
zuͦ Wildenstein̄, mins gnedigen junckern̄, ✳ und kam fùr mich und verbannes gericht verfùrsprecht ✳ des fromen̄, vesten̄ juncker
Hans Uͦrich Zechenders, hofmeisters zuͦ Kùngszfelden̄, landtweibel an einem, ✳ und am andern theil ✳ Hans Sewer von Velthinn.
offnet gedachter landtweibel durch Hans Wechter, sin gedingten fürsprechen̄, ✳ das gedachter Hans Sewer ✳ ein wingarten zuͦ Schinznach am Kapf, ✳ an Heini Keller und Heini Zyner gelegenn, stost an hag und an Jacob Leùwenberg, ist vier thanwen, ✳ fùr sin fry,
ledig und eigen guͦt inhete, ✳ den nutzete und keinen zinsz davon gebe, ✳ semlicher wingarten aber nit eigen were, ✳ sùnders
in das guͦt, so jetz Jacob Leùwenberg zuͦ Schintznach inhete ✳ und gen Kungszfelden zinszbar were, ✳ gehorte, ✳ begerte deszhalb zuͦ
im grichts und rechts gicht und loùgnung. ✳ daruf Hans Sewer, obgenant, durch Henszlin Fischer, sin fùrsprechen, antwurt, ✳ das
in semliche ansprach befroͤmbdte, ✳ dan Conrat Sewer, sin vater, selig, hete diszen wingartten fùr fry, ledig eigen ✳ und in kein guͦt
gehoͤrig erkouft und hetent den wingarttenn by dryszig jaren on mencklichs inred und ansprechen ✳ als ir fry eigen guͦt ingehept, genutzet und genoszen, ✳ sige ouch im, Hans Sewer, fùr fry eigen vertheilt, ✳ hofte, ✳ die wil sin vater, selig, ✳ und er ✳ semlichen
wingartten ùber alle landszgwerd ✳ als ir eygen guͦt ingehept, ✳ genutzet ✳ und weder umb zinsz noch ander ansprachen ✳ von niemant erfordert und angesprochen, ✳ das er nochmals also darby beliben soͤlte. ✳ daruf obgedachter landtweibel antwurt, ✳ er welte
bederb lùt stellen ✳ und etlich, die vormals das guͦt inhand gehept, ✳ die da wùstent, ✳ das der wingarten̄ in das zinszguͦt, so jetz
Leuwenberg inhete, ✳ gehorte. ✳ und nach mer red und widerred, zemelden nit not, ✳ und aber bed theil der sach nit ùberein komenn
mochtent, ✳ ward gemeltem landtweibel kuntschaft zestellen und zeverhoͤren mit einheler urtel erkent. ✳ und als die kùntschaft
gstelt, ✳ voreroffnet, ✳ und inen hierumb zesagen geboten̄ sy, ✳ redt Heini Alt von Schintznach, ✳ sin vater, selig, und er, Heini Alt, hetent
vormals semlich guͦt, das jetz Leùwenberg hete, ✳ ouch ingehept ✳ und als sin vater mit dodt abgienge ✳ hab im sin muͦter gseit, ✳
das zwen Lucker ✳ und der Dintiker von Schintznach zuͦgfaren sigend ✳ und habend den wingartten am Kapf mit ein andern̄ geteilt,
darzuͦ sige sin, Heini Alten, muͦter kon ✳ und geredt, ✳ worumb sy iren ir zinszguͦt theiltent, ✳ habend bed Lucker und der Dintiker
sy mit ruchen worten angfaren̄, ✳ es gange sy nùt an, ✳ und damit erschreckt, ✳ das sy nùt mer darzuͦ doͤrfte reden̄ ✳ und sige
also bliben anstan. ✳ nach dem hab er, Heini Alt, ✳ den Dintiker hierumb zuͦ worten gstelt und in gfragt, ✳ worumb er den wingartten̄
dem Sewer fùr eigen zkoufen gen hete, ✳ sin muͦter hete doch inen anzeigt, ✳ wie sy den wingarten teiltent, ✳ das der in ir zinszguͦt gen Kùngszfelden ghorte. ✳ do antwurte der Dintiker, ✳ es were war, wie sin muͦter gseit hete, ✳ aber er moͤchte im nit mer darumb
ghelfen̄. ✳ uf semlichs hete er, Heini Alt, diszen wingarten̄ langest gern wider in das zinszguͦt zogen̄, ✳ do habe er die buͦsz gfuͤrchtet. ✳
Hans Waͤber redt, ✳ er hab by Heini Lucker, seligen̄, gedienet, ✳ do heigend sy den wingarten̄, ✳ den Sewer jetz sin fùr eigen hete, zuͦ den
andern wingarten, die in das guͦt ghoͤrend, zuͦsamen̄ durch und durch gewerchet, were domals ein wingarten, ✳ wùste aber nit,
ob sy zuͦsamen ghoͤrt habend oder nit. ✳ also redt ouch Michel Mùry von Schintznach wie Hans Waͤber. ✳ und uf verhoͤr der
kuntschaft und ouch die gefestnot und gloubt ward ✳ gab uf min genanten richters umfrag, ✳ welchem theil disze kuntschaft
geseit hete, ✳ ein einhelige urtel ✳ uf verhoͤr, klag und antwurt, ouch der kuntschaft, ✳ darin̄ vermerckt, ✳ das gemelter wingart₎
am Kapf, ✳ so Hans Sewer fùr eigen hete, ✳ in das zinszguͦt gen Kùngszfelden, so jetz Jacob Leùwenberg inhete, vormals gehoͤrt, ✳
das dan semlicher wingart abermals in das selb zinszguͦt dienen und ghoͤren soͤlte. ✳ die wil und aber kund und offenbar, ✳
das Hans Sewer und sin vater, selig, semlichen wingarten̄ ùber alle landszgwerd recht us ✳ von mencklichem unansprechig
und on alle zinsz fuͦr ledig eigen erkouft, ingehept und genutzet, ✳ das Hans Sewer und sine erben̄ ✳ den wingarten̄ wie biszhar
one zinsz soͤllen und moͤgend inhan, nutzen, nieszen und buwen̄, ✳ es sige dan̄, das semlich zinszguͦt, ✳ darin̄ der wingarten gehoͤrt,
so schwach wurd ✳ und den jerlichen bodenzinsz nit mer ertragen moͤchte, ✳ alldan soͤlle vermelter wingart gentzlich wider in das
guͦt fallen, ghoͤren und zogen werden̄. ✳ des zuͦ urkund obbemeltem landtweibel ✳ uf sin erfordern zuͦ handen und gewalt des
hofs Kungszfelden̄ ✳ ein brief ✳ mit obgedachten juncker Hans Wilhelms von Mùlinenn, unszers gnedigen junckern, insygel
mit urtel von gerichts wegen besiglet und verwart, ✳ doch im, sinen erben und nachkomen̄ on schaden, ✳ ze geben erteilt ward,
uf den fùnfften tag wolfmonats, ✳ der jarn des herren̄ gezalt fùnffzechenhundert dryszig und syben jar. ✳ und sprachend
harumb urteil ✳ die erberen ✳ Hans Wechter, ✳ Henszli Fyscher, Welty Salm, ✳ Hans Dùll und ander gnuͦg des gerichts zuͦ
Velthin̄. ✳